ການເຄື່ອນໄຫວຂອງທ່ານປະທານປະເທດ ເຈີ່ນດ້າຍກວາງ ໃນຂອບເຂດການຢ້ຽມຢາມກຳປູເຈຍ
(ທ່ານປະທານປະເທດ ເຈີ່ນດ້າຍກວາງ
ຢ້ຽມຢາມທາງລັດຖະກິດຢູ່ລາຊະອານາຈັກກຳປູເຈຍ)
ໃນຕອນເຊົ້າ ວັນທີ 15/6, ທ່ານປະທານປະເທດ ເຈີ່ນດ້າຍກວາງ ແລະ ພັນລະຍາ ພ້ອມດ້ວຍຄະນະຜູ້ແທນຂັ້ນສູງຫວຽດນາມ ເລີ່ມຕົ້ນບັນດາການເຄື່ອນໄຫວ ຢ້ຽມຢາມທາງລັດຖະກິດ ຢູ່ລາຊະອານາຈັກກຳປູເຈຍ ໃນລະຫວ່າງ ວັນທີ 15 ແລະ 16/6. ກ່ອນໜ້ານີ້, ໃນຕອນຄ່ຳວັນທີ 14/6 ພາຍຫຼັງເດີນທາງເຖິງນະຄອນຫຼວງພະນົມເປັນ, ທ່ານປະທານປະເທດ ໄດ້ໄປຢ້ຽມຢາມ, ໂອລົມກັບພະນັກງານ, ພາລະກອນສະຖານທູດ ແລະ ປະຊາຄົມຊາວຫວຽດນາມ ທີ່ພວມ ອາໄສ, ເຮັດວຽກ ແລະ ຮ່ຳຮຽນ ຢູ່ ລາຊະອານາຈັກກຳປູເຈຍ. ທີ່ສະຖານທູດຫວຽດນາມ ປະຈຳ ກຳປູເຈຍ, ທ່ານປະທານປະເທດ ເຈີ່ນດ້າຍກວາງ ສະເໜີວ່າ: ຄຽງຄູ່ກັບໜ້າທີ່ການພົວພັນຕ່າງປະເທດ ກ່ຽວກັບດ້ານການເມືອງ, ສະຖານທູດ ແລະ ບັນດາອົງການຕາງໜ້າຂອງຫວຽດນາມ ປະຈຳ ກຳປູເຈຍ ຈຳເປັນຕ້ອງສືບຕໍ່ຍູ້ແຮງ ການພົວພັນດ້ານເສດຖະກິດ, ວັດທະນະທຳ, ປ້ອງກັນຊາດປ້ອງກັນຄວາມສະຫງົບ, ການພັດທະນາຮອບດ້ານບັນດາການພົວພັນ ລະຫວ່າງ ສອງປະເທດ ຫວຽດນາມ ແລະ ກຳປູເຈຍ. ໃນປີ 2017, ຈະສະເຫຼີມສະຫຼອງ ວັນສ້າງຕັ້ງສາຍພົວພັນທາງການທູດລະຫວ່າງ ຫວຽດນາມ ແລະ ກຳປູເຈຍ ຄົບຮອບ 50 ປີ, ສະຖານທູດ ແລະ ບັນດາອົງການຜູ້ຕາງໜ້າຂອງຫວຽດນາມ ຈຳເປັນຕ້ອງສືບຕໍ່ສວມບົດບາດ, ເປັນຂົວຕໍ່, ຈັດຕັ້ງບັນດາການເຄື່ອນໄຫວສະເຫຼີມສະຫຼອງທີ່ມີຄວາມໝາຍສຳຄັນໃຫ້ເປັນຢ່າງດີ.
ທ່ານປະທານປະເທດ ປາດຖະໜາວ່າ ພໍ່ແມ່ພີ່ນ້ອງຮ່ວມຊາດທີ່ອາໄສຢູ່ຕ່າງປະເທດ ຍາມໃດກໍ່ສາມັກຄີ, ສະໜິດຕິດພັນ, ໜູນຊ່ວຍ, ຊ່ວຍກັນໃນການດຳລົງຊີວິດໃຫ້ມີສະຖຽນລະພາບ ແລະ ເຊື່ອມໂຍງເຂົ້າກັບສັງຄົມ, ປະຕິບັດຕາມລະບຽບກົດໝາຍປະເທດປະຈຳຖິ່ນ; ປົກປັກຮັກສາ ຄຸນຄ່າດ້ານວັດທະນະທຳທີ່ເປັນມູນເຊື້ອຊົນຊາດຫວຽດນາມ ແລະ ຍາມໃດກໍ່ອ່ວາຍໜ້າສູ່ບ້ານເກີດເມືອງນອນ.
ການຢ້ຽມຢາມທາງລັດຖະກິດລາຊະອານາຈັກກຳປູເຈຍ ຂອງທ່ານ ປະທານປະເທດ ເຈີ່ນດ້າຍກວາງ ກໍ່ສະແດງໃຫ້ເຫັນຄວາມຖືເປັນສຳຄັນ ແລະ ຊຸກຍູ້ການພົວພັນຖານບ້ານໃກ້ເຮືອນຄຽງ ມິດຕະພາບ, ການຮ່ວມມືຮອບດ້ານ ຫວຽດນາມ-ກຳປູເຈຍ ໃຫ້ຂື້ນສູ່ລະດັບສູງໃໝ່.
(ແຫຼ່ງຄັດຈາກ VOV)